SURSE: PNL a strâns peste 233 de semnături pentru moțiunea de cenzură. Au semnat-o inclusiv membri PSD

PNL, ca partid inițiator, a strâns peste 233 de semnături pe moțiunea de cenzură, au declarat surse parlamentare pentru G4Media.ro. Printre semnatarii moțiunii s-ar număra inclusiv membri ai PSD, au mai declarat pentru G4Media.ro sursele citate. Pentru a trece moțiunea și a provoca demiterea guvernului Dăncilă, partidele de opoziție au nevoie de minimum 233 de voturi.

PNL a decis să depună în Parlament moțiunea de cenzură împotriva guvernului Dăncilă vineri, pe 27 septembrie, arăta G4Media.ro săptămâna trecută.

USR și PMP au făcut în ultimele zile apeluri repetate la cei din PNL să depună mai repede moțiunea de cenzură, înainte ca PSD să-și refacă majoritatea în Parlament. Liberalii au replicat însă că vor să vadă mai întâi că demersul de demitere a guvernului este susținut de minimum 233 de parlamentari, numărul minim pentru adoptarea moțiunii.

Președintele PNL, Ludovic Orban, a declarat luni că moțiunea de cenzură va fi depusă „cât de curând”, dar că nu poate avansa o dată, pentru că trebuie consultate toate cele șase formațiuni care o susțin. Orban a mai spus că opoziția ar putea vota „la vedere” la moțiunea de cenzură.

Foto: Facebook / PNL